EÚ prijala 30. marca 2020 nariadenie (EÚ) 2020/459, ktorým sa mení nariadenie (EHS) č. 95/93 (nariadenie o prevádzkových intervaloch), s cieľom oslobodiť letecké spoločnosti od tzv. pravidla využitia alebo straty („use-it-or-lose-it“). Podľa článku 8 ods. 2 v spojení s článkom 10 ods. 2 nariadenia o prevádzkových intervaloch musia leteckí dopravcovia využiť najmenej 80 % sérií prevádzkových intervalov, ktoré im boli pridelené, inak stratia historické právo na tieto prevádzkové intervaly. Uvedená zmena oslobodzuje od požiadavky využívania na časť zimnej plánovacej sezóny 2019/2020 a na letnú plánovaciu sezónu 2020, ktorá trvá do 24. októbra 2020. Cieľom zmeny bolo chrániť finančnú silu leteckých dopravcov a predchádzať negatívnemu vplyvu na životné prostredie, ku ktorému by dochádzalo prevádzkovaním prázdnych alebo takmer prázdnych letov len na účely zachovania príslušných letiskových prevádzkových intervalov. Uvedená zmena umožňuje Komisii do 2. apríla 2021 predĺžiť trvanie výnimky jedným alebo viacerými delegovanými aktmi.

Priemerný koeficient zaťaženia cestujúcimi v prípade 10 európskych leteckých dopravcov, ktorí Komisii poskytli údaje, klesol z 80 % v 9. týždni na 26 % v 15. týždni. Okrem toho, že leteckí dopravcovia lietajú menej, tých niekoľko zostávajúcich letov nie je dostatočne obsadených. Do 23. týždňa, keď bola letecká doprava v rámci EÚ do značnej miery obnovená, sa priemerný koeficient zaťaženia cestujúcimi zvýšil na 44 % a v polovici augusta až na 56 %. Počas rovnakého týždňa v roku 2019 bol priemerný koeficient zaťaženia cestujúcimi u rovnakého leteckého dopravcu od 75 % (4. týždeň) do 89 % (26. týždeň).

Obrázok 1.4.

Zdroj: Údaje od leteckých dopravcov zhromaždené Komisiou.

b)Zníženie úrovne letovej prevádzky z dôvodu pandémie COVID-19

Ochorenie COVID-19 sa rozšírilo po celom svete, pričom prípady nákazy sa vyskytli na piatich kontinentoch. Hoci WHO a ECDC vo všeobecnosti nepovažujú cestovné obmedzenia za najúčinnejší spôsob boja s pandémiou, WHO spolu s Medzinárodnou organizáciou civilného letectva (ICAO), ako aj ECDC uviedli, že krátkodobé cestovné obmedzenia môžu prispieť k zamedzeniu šírenia nákazy . Mnoho krajín zareagovalo na vypuknutie pandémie COVID-19 zavedením zákazov letov a cestovných obmedzení, pričom niektoré z nich sú ešte stále v platnosti. To výrazne ovplyvnilo medzinárodnú leteckú dopravu, keďže obmedzenia, ktoré povoľujú iba „najnutnejšie cesty“, potláčajú dopyt na úroveň, ktorá znemožňuje komerčné prevádzkovanie väčšiny trás.

Zákazy letov v rámci EÚ zdôvodnili členské štáty ako opatrenie na zamedzenie šírenia ochorenia COVID-19, zdôvodnili ich aj obavami, že opatrenia prijaté niektorými krajinami nie sú dostatočne účinné, a štatistickými údajmi WHO a ECDC o počte nových prípadov. Rozsah zákazov cestovania a lietania bol rôzny. S cieľom podporiť nepretržitú prevádzku nákladných služieb Komisia zaviedla usmernenia na uľahčenie prepravy leteckého nákladu počas pandémie COVID-19. Najvyššia miera zákazov letov medzi členskými štátmi bola zaznamenaná v období 20. marca – 26. marca 2020, počas ktorého zaviedlo zákaz letov 20 členských štátov. Nasledovalo postupné uvoľňovanie obmedzení, pričom 31. marca platili zákazy letov v 16 členských štátoch a 6. apríla v 14 členských štátoch. K 7. júlu platili zákazy letov v 7 členských štátoch a vzťahovali sa na niekoľko konkrétnych krajín s vyššou mierou prípadov ochorenia COVID-19.

Pokiaľ ide o lety mimo EÚ, Komisia 16. marca 2020 prijala oznámenie, v ktorom odporučila dočasne obmedziť cesty z tretích krajín do regiónu EU+, ktoré nie sú nevyhnutné, a to na jeden mesiac. Hlavy štátov a predsedovia vlád EÚ sa 17. marca 2020 dohodli na uplatnení dočasného obmedzenia ciest, ktoré nie sú nevyhnutné. Obmedzenie uplatnili aj štyri štáty pridružené k schengenskému priestoru. Toto obmedzenie bolo odvtedy niekoľkokrát predĺžené.

Okrem regulačného prostredia je dôvera spotrebiteľa kľúčovým faktorom súvisiacim s pandémiou, ktorý ovplyvňuje úrovne letovej prevádzky a naznačuje prepojenie medzi poklesom leteckej prevádzky a pandémiou COVID-19. K tejto skutočnosti zatiaľ neexistuje veľa údajov. Írsky ústredný štatistický úrad vykonal prieskum dôvery cestujúcich týkajúcej sa cestovania lietadlom. Takmer štyria z piatich (78,0 %) respondentov uviedli, že predstava absolvovania medzinárodného letu v nich vyvoláva „nepríjemný“ alebo „veľmi nepríjemný“ pocit.

Hospodárske správy o kríze, ktoré IATA pravidelne vydáva, ukazujú, že od februára 2020 až do približne polovice apríla klesali rezervácie v medziročnom porovnaní čoraz rýchlejšie. Odvtedy sa stav mierne zlepšil, ale ku koncu júna 2020 stále zostávajú na úrovni, ktorá je v porovnaní s minulým rokom o 82 % nižšia. Zdá sa, že existuje korelácia medzi nárastom nových prípadov a poklesom rezervácií. Združenie IATA okrem toho od vypuknutia pandémie COVID-19 vykonáva pravidelné prieskumy týkajúce sa dôvery cestujúcich. V apríli približne 60 % respondentov uviedlo, že by sa pravdepodobne vrátili k cestovaniu do niekoľkých mesiacov od ústupu pandémie. V júni tento údaj klesol na 45 %. Respondenti uviedli, že by počkali 6 mesiacov až jeden rok, kým by sa vrátili k cestovaniu. Očakáva sa preto, že nedôvera spotrebiteľov bude pokračovať aj v nasledujúcich mesiacoch.

Uvedená skutočnosť poukazuje na silnú spojitosť medzi poklesom letovej prevádzky a vypuknutím pandémie COVID-19.

c)Zníženie úrovne letovej prevádzky bude pravdepodobne pretrvávať aj v blízkej budúcnosti

V súčasnej situácii je ťažké určiť stabilné prognózy vývoja úrovní letovej prevádzky. Podľa scenárov vypracovaných organizáciou EUROCONTROL (v závislosti od koordinovaného alebo nekoordinovaného prístupu k obnove) sa odhaduje, že v prípade optimistickejšieho koordinovaného prístupu sa úrovne letovej prevádzky budú postupne zvyšovať z najnižšieho bodu v apríli 2020 na 50 % pokles v auguste 2020 v porovnaní s augustom 2019 a na 15 % pokles vo februári 2021 v porovnaní s februárom 2020. K 30. júlu IATA vo svojej hospodárskej prognóze očakáva, že výnosy na osobokilometer (RPK) v roku 2020 sa v porovnaní s rokom 2019 znížia o niečo viac než 60 %, pričom návrat k úrovniam pred pandémiou COVID-19 nenastane skôr ako v roku 2024.

Faktormi, ktoré budú mať vplyv na vývoj úrovní letovej prevádzky, sú cestovné obmedzenia, spôsob rezervácií zákazníkov a zdravotné opatrenia regulačných orgánov uložené v tomto odvetví. Tieto faktory úzko súvisia s možnosťou opätovného výskytu prípadov a chýbajúcou vakcínou v súčasnosti. Všetky prognózy sú ovplyvnené vysokou mierou neistoty.

Pokiaľ ide o cestovné obmedzenia, ako je opísané v oddiele b, počet zákazov letov v rámci EÚ v súčasnosti klesá. Komisia odporučila členským štátom schengenského priestoru a štátom pridruženým k schengenskému priestoru, aby k 15. júnu 2020 zrušili kontroly na vnútorných hraniciach, čo viedlo k oživeniu komerčnej prepravy cestujúcich (pozri obrázok 1.1). V odporúčaní Rady sa uvádzalo, aby boli od 1. júla povolené iné ako najnutnejšie lety do a z krajín na počiatočnom zozname tretích krajín, ktorý sa bude pravidelne revidovať. Napriek tomu, že sa počas letného obdobia po uvoľnení obmedzení očakáva pokračujúce zlepšovanie letovej prevádzky v Európe, druhá vlna prípadov, ktorá bola zaznamenaná v Čínskej ľudovej republike a na viacerých miestach v EÚ, môže spôsobiť jej opätovný pokles. Hoci je v Európe možné pozorovať celkový klesajúci trend výskytu ochorenia, väčšina krajín EÚ/EHP stále uvádza prípady komunitného šírenia a niektoré zažívajú opätovný nárast prípadov alebo veľké lokalizované ohniská. Ľudstvo má okrem toho historickú skúsenosť s tým, že pandémie prichádzajú vo viacerých vlnách. To môže viesť k opätovnému zavedeniu zákazov a zníženiu letovej prevádzky.

Pokiaľ ide o budúci dopyt po leteckej doprave a dôveru spotrebiteľov, zainteresované strany, ktoré Komisia kontaktovala (letecké spoločnosti, cestovné kancelárie, počítačové rezervačné systémy), uviedli, že je veľmi náročné vypracovať prognózy na obdobie po zimnej plánovacej sezóne 2020/2021. Zatiaľ čo letecké spoločnosti v období pred pandémiou COVID-19 už boli schopné ponúkať letové poriadky na nasledujúci rok, letecké spoločnosti v súčasnosti majú s predpovedaním letových poriadkov na nadchádzajúcu sezónu problémy. Letecké spoločnosti svoje letové poriadky neustále revidujú, aby dokázali reagovať na nepredvídateľné zmeny cestovných alebo letových obmedzení a nepredvídateľný dopyt cestujúcich.